Solbergelva

Solbergelva() er en bosetning i Drammen kommune i Buskerud fylke. Bosettingen ligger nord for Drammenselva, ca. 8 km vest for Bragernes torg, mellom Åssiden i øst og Krokstadelva i vest med Solbergfjellet nord. Solbergelva hadde rundt 6000 innbyggere i 2017.

Etter kommunesammenslåingen som trådte i kraft 1. januar 2020 har Drammen kommune ti kommunedeler. Dette er administrative enheter som hver har én lokal koordinator. Personene som har disse koordinatorstillingene skal være bindeledd mellom kommunedelen og kommunens sentrale ledelse. De er også kontaktperson for innbyggerne. Thea Kristine Risvik Stokke er koordinator for kommunedel Solbergelva, Solbergmoen og Åssiden.

 Geografi 
miniatyr|Solbergfjellet
Solbergelva er en tettbebyggelse i Drammen kommune, på nordsiden av Drammenselva med Solbergfjellet i bakgrunn.  Det er opptil flere badevann innover skauen, deriblant Vasshella, Nerdammen og Marivannet.

 Solbergfjellet naturreservat 
Solbergfjellet naturreservat ble opprettet i 1993. I naturreservatet er det viktige forekomster av orkideer og andre sjeldne planter, samt Norges største forekomst av orkidéarten rød skogfrue.
 Steder i Solbergelva 
venstre|miniatyr|Ulverud Gård i Solbergelva, Drammen.Vinnes (Lillevinnes, Storevinnes, Vinneslia, Vinnesbråtan) – navnet stammer fra Vinnes-gårdene. Vinnes er et boligområde som ble etablert på 1960-70 tallet, tidligere var det kun gårder og båtbyggeri i området. Båtbyggeriet var drevet av Oscar Gramjordet/Bentsen som bygde Bentse-prammer. Det opprinnelige navnet var mest sannsynlig  «Víðarnes», dette kommer av ordret «viðr», som betyr «skog», eller eventuelt «Víðines», som kommer av «víðir», som var det gammelnorske navnet på «Vidjetræ». Opphavet kan imidlertid også være «Víðanes», som betyr «det vide, brede Nes». Vinnes er også navnet til bekken som renner i samme område.

Åserud – navnet stammer fra Aaserud gården. Åserud et industriområde som opprinnelig besto av Aaserud teglverk som ble grunnlagt i 1884. Området har de siste tiårene blomstret og blitt et stort og attraktivt industriområde som har vokst langt utover det opprinnelige området. Navnet uttales «åseru» og stammer muligens fra det gamle mannsnavnet «Åsulfr».

Ulverud – navnet stammer fra Ulverud gården. Ulverud er et boligområde. Navnet kommer fra matrikkelgården, Ulverud gård, som igjen har sitt navn fra kvinnenavnet Olaug. Ulverud er også navnet til bekken som renner i samme område.

Killingrud – navnet stammer fra gården Killingrud gods og betyr "kjerringgård" og stammer fra en tid da gården var eid av en enke.

Hågenstad – et boligområde som ble etablert på 1960-70 tallet.

Herstrøm/Hærstrøm – navnet stammer fra Hærstrøm gården. Herstrøm/Hærstrøm et boligområde som ble etablert på 1960-70 tallet. Navnet uttales «hæ`rstrømm». Navnet kan komme enten av elvenavnet «Hæra» eller av mannsnavnet «Herekr» eller «Hærekr».

Solbergmoen – et boligområde mellom Solbergelva og Krokstadelva.miniatyr|Denne gården som ligger langs Gamle riksvei i Solbergelva går under mer enn ett navn. Gården blir omtalt som både Lille Vinnes og Nordre Vinnes (eventuelt "V" byttet ut med "W")miniatyr|Flybilde over Solbergelva fra 1955, med Solbergfjellet til venstre og Ulverud til høyre med Killingrud gård nederst.

Wøllo/Vøllo – Navnet er fra butikken til Maggen Wøllo som lå i området.

 Historie 

 Stedsnavnet 
Navnet stammer fra gården Solberg og uttales «sołbær», med tjukk l og stum g. Navnet beskriver til dels en høyde der solen går ned eller en solskinns høyde, opprinnelig navneform var Solbergar i flertall.
miniatyr|Muren på Geithol Batteriet 2005. Foto. Frode Caspersen.Eiker Arkiv

 Batteriet 
Gjetholbatteriet som er best kjent under navnet "Batteriet" er et befestningsanlegg som ligger i Solbergfjellet mellom Stenseth og Solbergelva. Anlegget var et av flere  batterianlegg som ble bygget i Drammensdalen i årene 1898-1903. I 1965 ble Geitholbatteriet overdratt fra forsvaret til kommunen og vedlikeholdes av Solbergelvas velforening.

 Postkontoret i Solbergelva 
Postkontoret i Solbergelva lå i krysset mellom Gamle riksvei og Teglverksveien i Solbergelva og var kjent for de gjentatte ran, Første ranet skjedde 3. mars 1983, deretter 30. mai 1983, tredje gang var i 1991, det fjerde ranet fant sted i 1993 og det femte og siste skjedde i 1995. Da raneren slo til for femte gang, ble det satt en uhyggelig Norges-rekord.     

 Solberg Spinderi 
miniatyr|Solberg Spinderi, veveriet.Aksjeselskapet Solberg Spinderi ble grunnlagt i 1818 i Drammen under navnet Drammens Bomuldsspinneri. I 1821 flyttet bedriften til Solbergelva og fikk navnet Solberg Bomuldspinderi. Solberg Spinderi er en av landets eldste bedrifter. Bedriften var 200 år i 2018 og har fremdeles tilhold på spinneriet i Solbergelva. Solbergelvas historie er sterkt knyttet til bedriften Solberg Spinderi, som i mange år sysselsatte betydelige deler av stedets arbeidskraft, samt sto for utbygging av boliger til de ansatte. Rundt bedriften var det et eget samfunn med skoler, kapell, boliger og sosialomsorg. I 1984 hadde bedriften 125 ansatte som produserte 500 000 meter garn.

 Solberg spinderis bruksskole 
miniatyr|Veikrysset i bildet består av gatene: Killingrudalleen, Gamle riksvei og Solbergveien. I starten av Killingrudalleen er Solberg kapell og på tomta der Solberg sport og kultursenter befinner seg i nyere tid er Solberg bruksskole fra 1918.
Solberg spinderis bruksskole var Solbergelvas første faste skole og ble opprettet i 1868. Skolens første lærer var N. B. Tangnæss, som virket i 37 år. Etter han fulgte Olav Eidsten. I de første årene befant skolen seg i en av arbeiderboligene, deretter i 1918 ble en egen skolebygning innvitet. Denne bygningen befant seg på samme plass som Solberg sport og kultursenter og er forlengst borte.

 Edvard Lunds handelsgartneri 
Edvard Lunds handelsgartneri ble opprinnelig opprettet av brødrene Olaf Lund og Edvard Lund under navnet Brødrene Lund i 1928. I perioden 1930-40 ble det bygget 5 drivhus til produksjon av blomster og annet. Fra 1952 valgte brødrene å drive hver for seg. Edvard Lund fortsatte driften på Vinnes under navnet Edvard Lund handelsgartneri. I 1975 overtok hans sønn Sigbjørn Lund over driften av gartneriet. På 1980-tallet opprettet han butikk på Gulskogen sentret og deretter i Magasinet på Bragernes og på sykehuset. Driften ble i 1995 overtatt av sønnen til Sigbjørn, Jostein Lund. I 2010 ble blomstene og drivhus erstattet med en hundepark, Drammen hundepark.

 Solbergelvas befolkning gjennom tidende 
 1875, 368
 1890, 347
 1900, 345
 1910, 258
 1960, 2552
 1967, 3503
 1990, 4617
 2001, 5079	
 2017, 5922	

 Forretninger i Solbergelva gjennom tidende 
I 1914 fantes det seks kolonialer i Solbergelva/Solbergmoen, disse var: Olaf Tangnes kolonial, K. Vøllo kolonial, K. Edvardsen kolonial, Herman Hansen Kolonial og manufaktur, M. Larsen kolonial (Solbergmoen) og David Moe kolonial (Solbergmoen). 46 år senere var det syv kolonialer, en industriforretning, ett slakteri samt utsalg av hvitevarer. Forretningene i 1960: M. Wøllo A/S, David Moe kolonial, Johan Sørensen kolonial, S. Røgeberg kolonial, Nils Bratås kolonial, Bjarne Fevang kolonial, Arnt Hjelmeng kolonial (Solbergmoen), Solbergelven Industriforretning, Anders Pedersen slakteri, Andrea Braathen og Hjalmar Libach.

 Solbergelva 2020 og fremover 
Solbergelva var tidligere en del av Nedre Eiker kommune, men etter at kommunereformen trådte i kraft den 1. januar 2020, ble Solbergelva en del av nye Drammen kommune.
miniatyr|Bilde fra toppen av Vinnes brua, retning Øvre Eiker, 12. august 2020.

 Vinnes bru 
Vinnes brua som går mellom Buskerudveien/Gartneriveien og Gamle riksvei, over FV283 ble bygd i 1970 og revet 16. februar 2024. Brua ble konstruert som en buebru i limtre, med total lengde på 50 meter. Etter ett par tiår med forfall og midlertidige reperasjoner. 23. januar 2024 besluttet Viken fylkeskommune å stenge gang- og sykkelbrua for all ferdsel med umiddelbar virkning etter en spesialinspeksjon utført av konsulentfirmaet Rambøll. De vurderte skadene i rekkverket som en sikkerhetsrisiko for brukerne. Brua hadde da i flere år stått på lista over bruer som fylkeskommunen skal bytte ut med ny. Sommeren 2024 ble det utført grunnundersøkelse. 28. august 2024 uttalte Thor Sigurd Syvaldsen (Ap) at prosjektet lå til kontroll og godkjenning i Vegdirektoratet, han antok at dette kunne ta to måneder. Den 12. februar 2025 opplyste fylkeskommunen at en midlertidig bru ville bli satt opp i påvente av at bygging av ny permanent bru.       

 Kultur 
miniatyr|Demningen mellom Nerdammen og Mellomdammen anlagt av Solberg Spinderi på 1900-tallet, rehabilitert i 2017.
Solbergelva har også sin egen festival, Vinnesfestivalen. Solbergelva har flere turstier, best kjent er kanskje turveien opp til «Knabben», som er en populær tur-destinasjon med utsikt ut over Drammensområdet. Det er også flere bade- og fiskevann, deriblant Vasshella, Ulevann (som ofte er merket som Urdevann på kart), Solbergvannet, Karindammen, Årbogen, Vrangen, Goliaten, Nerdammen og Marivannet.

 Solberg idrettspark 
miniatyr|Solberg sport og kultursenter
Solberg idrettspark ligger i sentrum av Solbergelva og består av flere kunstgressbaner, flerbrukshall og kunstisbane. Solbergs klubbhus ligger i forbindelse med parken og inneholder blandt annet garderober, kiosk og toalett. Hovedbanen heter Solbergbanen som er en kombinert kunstgress og kunstisbane på 70 x 42 meter med arenaen, «Lissos Arena».

 Solberg Sportsklubb 
Solberg Sportsklubb ble stiftet 26. november 1929. Idrettslaget er blant Norges ledende innen bandy og tok sølv i NM i fotball i 1952. Ellers driver klubben også med håndball og troppsturn. De første årene drev klubben kun med fotball og skiidrett. I 1932 ble det opprettet en friidrettsgruppe.

 Solbergelvas sang 
Sangteksten ble krevet som en hyllest til stedet av lærer og sanger ved Solberg skole, Ragnar Raanaas. Raanaas kom til Solberg skole omkring 1920, var senere lærer ved Åsen skole i Mjøndalen. Der ledet han sangkoret Åsklang. Teksten synges på melodien til sangen «Målet hennar mor».Høge fjell og vide vang, lyse, grønne sletter, deg vi vier denne sang, dine dager, netter. Solbergelv, du fagre grend alltid blir min beste venn. 

Der hvor Drammenselva går hvor den sølvblank glider, og hvor lindalleen står fin ved St. Hans-tider, og hvor Vardefjellets topp drager sinn og tanker opp 

O, så lyst er dette sted, fjell i soldis blåner, Furulier skråner ned, Knabben kneiser over. Vide stetter soler seg langs den brede landeveg. 

Ja, så gjelder det at vi som her bor og bygger, også i den nye tid fjerner det som skygger. Så det godes solskinn må lyse opp i hjertevrå.

 Næringsliv 
miniatyr|Åsserud industriområde

 Åserud industriområde 
Åserud industriområde strekker seg fra Drammenselva og opp til fv. 283. Området er på ca. 15 hektar og rommer over 100 bedrifter.

Åserud industriområde bestod opprinnelig av Aaserud teglverk som ble grunnlagt i 1884 av dr. E. T. S. Kamstrup, driften startet i 1896. Aaserud teglverk produserte murstein, takstein og drensrør. I 1936 ble det opprettet en egen keramikkfabrikk i tillegg til den vanlige produksjonen, og Åserud ble raskt et kjent merkenavn. Produksjonen var for det meste bruksgjenstander til hjemmet som skåler, kopper og fat, men også rene dekorative gjenstander ble laget. Keramikkproduksjonen ble lagt ned i begynnelsen av 1950-årene, etter at billig porselen og steintøy tok over markedet. Aaserud teglverk lagt ned i 1970.

Området har de siste tiårene blomstret og blitt et stort og attraktivt industriområde som bare har vokst langt utover det opprinnelige området

 Samfunn 
miniatyr|Solberg kapell, tidligere Fredtun. Dette ligger i Killingrud allé.
 Solberg kapell 
Solberg kapell - Fredtun forsamlingshus ble oppført i 1899 for arbeiderne på Solberg Spinderi, finansiert av Thea Haug. Storsalens interiør ble fornyet i 1968 i anledning spinneriets 150-årsjubileum, og bygget ble samtidig kirkeviet. Spinneriet stod som eier av huset til 1991, da det ble opprettet en stiftelse for drift av kapellet, som nå kalles Solberg kapell. Kapellet ble pusset opp i 2008, og det har kjøkken og selskapslokaler, i tillegg til at det altså avholdes gudstjenester der. Speidervirksomhet, konfirmasjonsundervisning, søndagsskole, møtevirksomhet og utleie. Kapellet ligger i Killingrudalleen i Solbergelva.
 Skoler 
miniatyr|Solberg skole etter oppussingen
Det ligger to skoler i Solbergelva; barneskolen Solberg skole og Killingrud ungdomsskole. Begge ligger sentralt til i Solbergelva langs Gamle Riksvei, like ved hverandre.  

 Solberg skole 
Solberg skole er en barneskole med skoletilbud på 1–-7 klassetrinn. Skolen hadde i 2020 ca. 550 elever. 

Solbergelvas første skolebygg sto ferdig i 1841 og besto av et stort klasserom og en lærerbolig. I 1878 ble et nytt skolebygg oppført med to klasserom og lærerbolig i andre etasje.https://urn.nb.no/URN:NBN:no-nb_digibok_2017101048242 Solberg skole ble rehabilitert og utvidet i 2015; skolegården er utstyrt med bordtennis, ballbinge, paradis og sjakkfelt, klatrestativer og husker. 

 Killingrud ungdomsskole 
Killingrud ungdomsskole ble ferdigstilt 20. september 2001 og er tegnet av Arkitektgruppen Drammen as. Skolen ble tildelt Nedre Eiker kommunes byggeskikkpris for 2003. Skolebygget er utformet med store fellesrom som kan deles opp i mindre arbeidsrom når dette er ønskelig i henhold til skolens pedagogiske plan. Hvert trinn har sin base med klasserom og grupperom.

I 2003 avduket kronprins Haakon og kronprinsesse Mette Marit skulpturene som pryder inngangspartiet til skolen. Skulpturene er deler av syretårna som Norsk Hydro brukte i produksjonen av kalksalpeter på Rjukan. Kalksalpeter lages ved at man blander salpetersyre med kalkstein. Salpetersyre er kraftig etsende, og Hydro måtte finne en måte å oppbevare de store mengdene syre som gikk med i produksjonen. En fant ut at lys granitt, som er en sur bergart, tålte salpetersyre. Denne granitten ble hentet ved Ulverud i Solbergelva. Tårna ble laget i Solbergelva og deretter fraktet til til Rjukan.

I 2011 ble store deler av taket tatt av vinden og landet i skolegården. Ingen personer kom til skade av hendelsen.

Ungdomsskolen hadde i 2020 ca. 250 elever.

 Solbergsentret 
Solbergsenteret ligger på andre siden av gaten fra Solberg skole. Sentret har matbutikk, frisør, apotek, optiker og restaurant.

 Personer fra Solbergelva (utvalg) 

 Rune Temte (født 1965), skuespiller og fotballspiller
 Renate Reinsve (født 1987), skuespiller
 Herman Tømmeraas (født 1997), skuespiller og modell

 Litteratur 

 Solberg sportsklubb gjennom 50 år av Alf Paulsen, 1979

 A.S Solberg Spinderi 150 år av Reidar Kolbrek, 1968

 Referanser 

 Eksterne lenker  
 Eiker Arkiv Lokalhistorisk arkiv med artikler, bildegalleri, linker og lister bidratt av kulturhistoriske institusjoner og foreninger i Eiker distriktet.

Kategori:Bosetninger i Drammen